Vazelina Bilopphøggers

Starten, 1979–1981

Bandet Vazelina Bilopphøggers ble startet i romjula 1979 hjemme i leiligheten til Arnulf Paulsen i Vindingstadbakken på Gjøvik. 
Besetningen var da Eldar Vågan (gitar), Arnulf Paulsen (trommer), Bjørn Berg (vokal), Asgeir Hoel (bass) og «Mannskoret Vrakpant», som besto av Jan Einar Johnsen, Bjørn Bogetvedt og Hallvard Høynes. Bandet stilte opp i distriktsfinalen «NM i Rock» på Gjøvik kino med å spille Gene Vincent- og Buddy Holly-låter på tilnærmet autentiske instrumenter. Vazelina vant distriktsuttagningen i rocke-NM i 1980. I landsfinalen i Trondheim ble de uplassert, men fikk platekontrakt via Audun Tylden og Jan Paulsen i Norske Polygram. Dette resulterte i single-plata «Gi meg fri i kveld» og «Bilopphøggerboogie» som kom ut sommeren samme år. Begge melodiene gikk rett til topps på Norsktoppen.
Da Vazelina gikk i studio for å spille inn sin første LP, sluttet Asgeir Hoel og Halvard Høynes, og Sven Ivar Torbjørn Nicolaysen kom inn som ny bassist. LP-en fikk navnet 24 timers service, ble solgt i nesten 100 000 eksemplarer og mottok en diamant-utmerkelse for over 75 000 solgte eksemplarer. Da Bjørn Bogetvedt sluttet, ble duoen «Mannskoret Vrakpant» lagt ned og kun navnet «Vazelina Bilopphøggers» benyttet.
I forkant av deres andre plate, Slitin i knea, sluttet også vokalisten Bjørn E. Berg og bassist Torbjørn Nicolaysen (grunnet skolegang, begge i ingeniørutdannelse) til fordel for Viggo Sandvik og bassist Espen Rød. Sistnevnte ble bare noen måneder senere erstattet med Rune Endal.

Storhetstiden, 1982–2000

I 1982 ga Vazelina ut LP-en Blå lys. 
Bandet reiste til utlandet for første gang, og spilte inn fire låter i Wineyard Studios i London. Vazelina reiste over med to svarte limousiner og var i London i en uke, men på turen hjem ble den ene bilen stjålet (den kom til rette igjen nesten 20 år senere).
I 1983 kom albumet På tur, der bandet bl.a. leide inn strykere fra Oslo-filharmonien. Vazelina spilte samme år sammen med blant andre Bo Diddley da han var på norgesbesøk. Vazelina ble Spellemannominert, og Vazelina fan-klubb hadde økt til 12 500 medlemmer. 
Høsten 1983 amerikaniserte Vazelina navnet sitt til «The Vazelina Carwreckers», og reiste til USA, for å spille inn en reklamefilm for Wasa knekkebrød i New York og å spille inn noen låter i Nashville. Nashville-innspillingen het Fem fyrer med ved, og på platen fikk de tak i produsenten Harold Bradley som igjen hyret backing-gruppen The Jordanaires. Turen ble finansiert med spillejobber i Minneapolis, Fargo og Seattle.
I 1985 ga Vazelina ut samleplata 5 års jubileum med to bonusspor sammen med den skotske rockabillygruppa Johnny & The Roccos. Senere samme året fikk Vazelina for første gang fast arbeid på Det Norske Teateret med å spille rollene som «Snekkersvekara» i Alf Prøysens Trost i taklampa. Da sesongen var slutt på teateret, spilte Vazelina inn albumet Musikk tel arbe' 1986. Til lanserings-turneen hadde de øvd inn et show med Hege Schøyen. Senere samme år hadde Vazelina sommershow i Tønsberg med Hege Schøyen og Øystein Sunde. Showet het «Lufta er for alle», og endte på Chat Noir, der det gikk en hel sesong. De neste to årene gikk med til turnéring og innspilling av TV-show. Samtidig med showet på Chat Noir, spilte de inn LP-en Gå for gull! 1987. Turnéen i etterkant av albumet markerte en høyere profesjonalitet i apparatet rundt bandet, med ferdigrigget scene og garderobe fordelt på to semitrailere. 
Vokalist Viggo Sandvik ga ut solo-platen Fisking i Valdres i 1988 tittellåten ble en sommerhit i Norge det året. På grunn av revyspill og turnéer gikk det hele to år før Vazelina hadde neste album klart. Tempo ble gitt ut i 1989, og de vant samme år Gammleng-prisen i klassen "pop". Deretter kom showet «Helt Høggern’t» med Maj Britt Andersen og Pia Borgli som gjester. 
Etter enda en turné og flere TV-show kom albumet Full behandling i 1990.
Da Vazelina senere på året ville gå på en ny sesong med sommershow og Chat Noir-revy, sluttet Rune Endal som bassist. Bassisten Terje Methi har etter dette spilt på Vazelinas plater, album og forestillinger, uten å ha status som offisielt medlem av bandet. Etter to år med diverse turnéer, TV-show og ikke minst reklamejobber, kom albumet 11 år uten kvinnfolk 1992. I 1993 spilte de inn det norske lydspor-albumet til den britisk-amerikanske animasjonsfilmen Rock-A-Doodle. Samleplata Gammel Oppland ble utgitt til jul i 1994. Albumet var på 75 minutter med bonusspor hentet fra showet «På høgg tid» – et show Vazelina spilte sammen med Marianne Krogness og Nils Vogt på Dizzie Showteater og senere på Hotell Klubben i Tønsberg.
Vinteren og våren 1996 var Vazelina engasjert av TVNorge som husorkester i TV-showet «Comeback» med Hallvard Flatland, der de spilte på direktesendinger foran publikum hver fredag. Arbeidet ga bandet muligheter til å øve inn og lage nye låter og shownummer for 1996- og 1997-sesongen.   
Albumet Hææærli' på toppen ta væla kom høsten 1996, og ble fulgt opp av en turné som også omfattet Røros, Finnmark, Vestlandet og Sørlandet.
I 1997 satte Vazelina, for første gang som arrangører og produsenter, opp sommershowet «Kællt i Tælt» på Kapp på Østre Toten. Showet ble spilt i fire uker og fikk 16 000 tilskuere. Bandet fulgte opp suksessen med showet «For Fulle Seil», som ble sett av 25 000 over seks uker sommeren 1998 – en norsk rekord i antall solgte billetter til et sommershow noen gang. Høsten 1999 ble «For Fulle Seil» satt opp på Dizzie Showteater i Oslo. 
Showet tangerte sommershow-rekorden med 25 000 solgte billetter og var satt sammen av nye og noen eldre, omarbeidede nummer fra Vazelina-historien. Vazelina fikk også laget et spesialalbum 20 års jubileum som de kun solgte sammen med nummererte og signerte program. Albumet hadde en del konsertinnspillinger fra Dizzie Showteater, og en del spesialinnspillinger av enkelte scenenummer, som f.eks. «Snekkersvekara» og «Raufoss-Elvis».

Oppblomstring, 2000-2006

I september 2000 startet Vazelina innspillingen av «Vazelina Hjulkalender» i samarbeid med produsenten Rubicon TV, på oppdrag for TV 2. Vågan og Sandvik hadde sammen med Alf Tande-P. jobbet med manus til serien i tre år, og musikken til serien hadde allerede blitt spilt inn ved Fagerborg Studio i april/mai tidligere på året. TV-serien hadde daglig ca. 800 000 seere, og lydsporet Hjulkalender inneholdt bl.a. sangen «Hem att’ tel jul» som av P4 ble kåret til «den beste nye julesangen innspilt på mange år».
Vinteren og våren 2001 ble det utgivelse og turnéring av albumet Hei sveis!, og våren/sommeren 2002 gikk med til forberedelser og oppføring av det seks uker lange showet «Fri Flyt!» på Kapp. Samme høst satte bandet opp juleshowet «Endelig hem att’ tel jul!» sammen med Maj Britt Andersen. Samarbeidet med Andersen fortsatte på Kapp sommeren 2003 i forestillingen «Elging i solnedgang». 
Vazelina så rundt denne tiden at virksomheten hadde blitt geografisk innsnevret gjennom å spille show på teaterscener i østlandsregionen. Vinteren 2004 startet de derfor en mer omfattende konsertturné, der de hentet fram et eldre repertoar og spilte på plasser de ikke hadde vært på et drøyt tiår. Sommeren og høsten brukte Vazelina til å forberede DVD-en Rett og Slett! i samarbeid med Odd Ragnar Lund. Innholdet var an blanding av musikkvideoer til nye og gamle låter, samt innslag av tidligere sceneshow. Julebordsesongen 2004 fullførte de med å spille «Hjulbord-show» i samfunnssalen på Oslo Arbeidersamfund. 
Vinteren 2005 startet bandet forberedelser til 25-årsjubileum, herunder samleplaten Bedre hell' all medisin! og en samproduksjon med NRK for et show ved Toten Brenneri på Lena, Østre Toten». Jubileumsshowet "Fortsatt på høgge' etter 25 år" ble sendt 10. september på NRK1. Under jubileumsfesten, der tidligere bandmedlemmer var nærværende, ble Vazelina tildelt gullplate for albumet Bedre hell' all medisin!, et tegn på Vazelinas beste listeplassering på VG-lista siden Slitin i knea i 1981. Albumet solgte totalt om lag 40 000 eksemplarer. Psykiater Berthold Grünfeld overrakte samme år bandet en hedersbevisning for et samlet platesalg på over én million eksemplarer.
Vazelina avsluttet året med "Vazelina Bilopphøggers jubileumsshow", samt utgivelse av en egen julekalender og tegneserie i anledning TV 2s reprisesending av Vazelina Hjulkalender.

Vokalistskifte og fremtiden, 2006-

I romjula 2004 gjorde Sandvik det klart for bandet at han ville slutte, hvorpå Vazelina holdt hemmelige auditions for å finne en erstatter. Da Sandvik 1. februar 2006 offisielt erklærte sin avgang, kunne han samtidig presentere Vazelina Bilopphøggers' nye vokalist Kjetil Foseid. Foseids første diskografiske opptreden med bandet var singelen «Rally rett i kroppen» – den offisielle låta til Rally Norway 2007. Albumet Bensin på bålet ble gitt ut senere samme år.